Byrettens afgørelse ændret til fængsel i 30 dage, i sag om tiltale for spirituskørsel efter færdselslovens § 117, stk. 2, nr. 1 og nr. 6, jf. § 53, stk. 1, påstand om ubetinget frakendelse af førerretten
Ret: Østre Landsret (2. instans)
Faggruppe: Straffesag — Øvrige straffesager
Sagsemner: Færdsel;

D O M

Afsagt den 15. februar 2013 af Østre Landsrets 23. afdeling

(landsdommerne Gunst Andersen, Karsten Bo Knudsen og Katrine

Mengers Bork (kst.) ).

23. afd. nr. S-3479-12:

Anklagemyndigheden

mod

Tiltalte

(CPR nr. Født 1961)

(advokat Stefan Reinel, besk.)

Helsingør Rets dom af 30. oktober 2012 (1-3474/2012) er anket af

anklagemyndigheden med påstand om domfældelse efter anklageskriftet.

Tiltalte har påstået stadfæstelse. For landsretten har tiltalte alene gjort

gældende, at udtagelsen af blodprøven på tiltalte var ulovlig som følge af

hans diplomatiske status. Den målte alkoholpromille efter kørslen

bestrides ikke.   

Der er i landsretten afgivet supplerende forklaring af tiltalte og vidnet

politiassistent Vidne 1, der begge har forklaret i det væsentlige som i

byretten.

Tiltalte har supplerende forklaret blandt andet, at han fortsat ikke ønsker at

oplyse sin ind-komst af de i byrettens dom anførte grunde. Han var ansat i

WHO og boede i Danmark, inden han opnåede sin nuværende stilling.



- 2 -

Der er under sagen udarbejdet personundersøgelse. Af denne fremgår

blandt andet, at Tiltalte findes egnet til at modtage en betinget dom med

vilkår om samfundstjeneste, og at det anbefales, at der til en sådan

afgørelse knyttes vilkår om tilsyn af Kriminalforsorgen i prøvetiden, der

bør være længere end længstetiden.

Tiltalte er tidligere straffet for overtrædelse af straffelovens § 53, stk. 1,

ved den 4. maj 2005 at have vedtaget en bøde på 19.500 kr. og frakendelse

af førerretten i 2 år fra den 26. marts 2005.

Landsrettens begrundelse og resultat.

Det fremgår af Wienerkonventionen om diplomatiske forbindelser artikel

39, at en person, der nyder immunitet, skal nyde denne fra ankomsten til

modtagerstatens territorium, eller hvis han allerede befinder sig på statens

territorium, fra det øjeblik, hans udnævnelse er meddelt

Udenrigsministeriet.

WHO gav ved brev af 9. januar 2012 Udenrigsministeriet meddelelse om,

at Tiltalte med virkning fra 1. december 2011 havde status af diplomat i

Danmark. Ved blodprøveud-tagningen den 17. december 2011 nød Tiltalte,

der havde bopæl i Danmark, således ikke immunitet som diplomat,

hvorfor blodprøveudtagningen ikke var et ulovligt indgreb overfor ham.

Det kan ikke føre til andet resultat, at Tiltalte efterfølgende fik tillagt

diplomatstatus med virkning fra den 1. december 2011, idet WHO har

ophævet hans im-munitet i relation til denne sag.

Ved den retskemiske erklæring og de afgivne forklaringer findes det

godtgjort, at Tiltalte den 17. december 2011 førte motordrevet køretøj med

en alkoholpromille i blodet på 2,24. Tiltalte findes herefter skyldig i

henhold til anklageskriftet.   

Straffen fastsættes til fængsel i 30 dage, jf. færdselslovens § 117, stk. 2, nr.

1 og 6, jf. § 53, stk. 1. Retten har ved straffastsættelsen lagt vægt på, at

Tiltalte en gang tidligere er straffet for spirituskørsel. Da Tiltalte er



erklæret egnet hertil, findes straffen at kunne gøres betinget på vilkår som

nedenfor bestemt. Tiltalte skal herunder udføre sam-fundstjeneste i 30

timer, jf. straffelovens § 62 og § 63, og betale en tillægsbøde på 50.000 kr.,

jf. straffelovens § 58, stk. 2. Forvandlingsstraffen for bøden er fængsel i 20

dage. Bø-



- 3 -

den er skønsmæssigt fastsat, da Tiltalte ikke har villet oplyse om sine

indkomstfor-hold.

Tiltalte frakendes retten til føre motordrevet køretøj, hvortil kræves

kørekort i 5 år, jf. færdselslovens § 126, stk. 1, nr. 1 og nr. 10, jf. § 128,

stk. 2.

T h i  k e n d e s  f o r  r e t :

Byrettens dom ændres, således at Tiltalte straffes med fængsel i 30 dage.

Fuldbyrdelsen af fængselsstraffen udsættes og bortfalder efter en prøvetid

på 1 fra dato år på betingelse af, at Tiltalte ikke begår strafbart forhold i

prøvetiden, at Tiltalte i prøvetiden undergiver sig tilsyn af

Kriminalforsorgen, samt at Tiltalte udfører ulønnet samfundstjeneste i 30

timer inden for en længstetid på 6 måneder.

Tiltalte skal betale en tillægsbøde på 50.000 kr. Forvandlingsstraffen er

fængsel i 20 dage.

Retten til at føre motordrevet køretøj, hvortil der kræves kørekort,

frakendes Tiltalte for et tidsrum af 5 år fra denne dom.

Tiltalte skal betale sagens omkostninger for landsretten.